
Text rozhodnutia
Súd: Krajský súd Banská Bystrica Spisová značka: 12Co/6/2016 Identifikačné číslo súdneho spisu: 6113206404 Dátum vydania rozhodnutia: 26. 05. 2016 Meno a priezvisko sudcu, VSÚ: Mgr. Katarína Katková ECLI: ECLI:SK:KSBB:2016:6113206404.2 Uznesenie Krajský súd v Banskej Bystrici v právnej veci navrhovateľa mBank SPÓLKA AKCYJNA, akciová spoločnosť, so sídlom Senatorska 18, 00 - 950 Warszwa, Poľská republika, identifikačné číslo: 001254524, podnikajúca na území Slovenskej republiky prostredníctvom organizačnej zložky mBank S.A., pobočka zahraničnej banky, so sídlom organizačnej zložky Pribinova 10, 811 09 Bratislava, IČO: 36 819 638, právne zastúpeného Bartošík Šváby s.r.o., so sídlom Plynárenská 7/A, 821 09 Bratislava, IČO: 35 929 049, proti odporcovi V. F., nar. XX. XX. XXXX, bytom X. XXXX/XX, XXX XX B. B., t.č. neznámeho pobytu, zastúpenému opatrovníkom K. V., súdnou tajomníčkou Okresného súdu Banská Bystrica, v konaní o zaplatenie 596,31 Eur s príslušenstvom, o späťvzatí návrhu navrhovateľa po rozhodnutí prvostupňového súdu - Okresného súdu Banská Bystrica č. k. 13C/30/2014 - 88 zo dňa 01. 04. 2014, takto na základe odvolania takto r o z h o d o l : Späťvzatie návrhu p r i p ú š ť a, rozsudok Okresného súdu Banská Bystrica č.k. 13C/30/2014 - 88 zo dňa 01. 04. 2014 z r u š u j e a konanie z a s t a v u j e. Odporcovi náhradu trov konania n e p r i z n á v a. o d ô v o d n e n i e : Okresný súd Banská Bystrica (ďalej aj „okresný súd“, resp. „prvostupňový súd“) odvolaním napadnutým rozsudkom zo dňa 01. 04. 2014 uložil odporcovi povinnosť zaplatiť navrhovateľovi 382,08 Eur spolu 9 % ročným úrokom z omeškania od 05. 10. 2011 až do zaplatenia, v lehote 15 dní od právoplatnosti tohto rozhodnutia (prvý výrok) a návrh vo zvyšnej časti zamietol (druhý výrok). O trovách prvostupňového konania rozhodol tak, že odporca je povinný nahradiť navrhovateľovi trovy konania za zaplatený súdny poplatok vo výške 11,82 Eur a trovy právneho zastúpenia vo výške 31,07 Eur, v lehote 15 dní od právoplatnosti tohto rozhodnutia. Prvostupňový súd predložil vec Krajskému súdu v Banskej Bystrici (ďalej len „odvolací súd“) na rozhodnutie podľa § 208 O.s.p. Podľa ustanovenia § 208 O.s.p. ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Z predloženého súdneho spisu odvolací súd zistil, že návrhom na začatie konania sa navrhovateľ domáhal zaplatenia sumy 596,31 Eur s príslušenstvom. Okresný súd vo veci rozhodol rozsudkom č.k. 13C/30/2014 - 88 zo dňa 01. 04. 2014. Po rozhodnutí prvostupňového súdu, avšak skôr ako toto rozhodnutie nadobudlo právoplatnosť, zobral navrhovateľ návrh na začatie konania späť (č.l. 128 súdneho spisu) z dôvodu, že mu odporca v období od 23. 02. 2015 do 24. 08. 2015 uhradil žalovanú pohľadávku s príslušenstvom. Pretože odporca nevyjadril nesúhlas so späťvzatím návrhu, odvolací súd v súlade s vyššie citovaným ustanovením § 208 O.s.p. späťvzatie návrhu pripustil, rozsudok okresného súdu zrušil a konanie vo veci zastavil. Pri rozhodovaní o trovách konania vychádzal odvolací súd z ustanovenia § 224 ods. 1 s použitím § 146 ods. 2 prvá veta O.s.p., z ktorého vyplýva, ak niektorý z účastníkov zavinil, že konanie sa muselo zastaviť, je povinný uhradiť jeho trovy. Navrhovateľ vzal späť návrh z dôvodu, že odporca mu zaplatil žalovanú pohľadávku s príslušenstvom. Odvolací súd vyzval navrhovateľa, aby v lehote 5 dní od doručenia výzvy predložil listinné dôkazy o zaplatení žalovanej pohľadávky s príslušenstvom odporcom. Výzva odvolacieho súdu bola doručená právnemu zástupcovi navrhovateľa dňa 13. 05. 2016. Navrhovateľ v odvolacím súdom určenej lehote nepredložil listinné dôkazy preukazujúce dôvod späťvzatia návrhu, preto odvolaciemu súdu neostala iná možnosť ako konštatovať, že konanie sa muselo zastaviť v dôsledku zavinenia navrhovateľa. Odporcovi vzniklo právo na náhradu trov konania. Trovy konania si však do doby rozhodnutia odvolacieho súdu neuplatnil (§ 151 ods. 1 O. s. p.) a ich vznik nemá odvolací súd preukázaný ani zo spisu, a preto mu odvolací súd náhradu trov konania nepriznal. Toto rozhodnutie bolo prijaté senátom Krajského súdu v Banskej Bystrici, ako súdu odvolacieho, pomerom hlasov 3 : 0. Poučenie: Proti tomuto uzneseniu odvolanie nie je prípustné.

